b'\n_START_ARTICLE_\nMalte\xc5\xbean\n_START_SECTION_\nZgodovina\n_START_PARAGRAPH_\nMnenja o izvoru tega psa si zelo nasprotujejo. Nekateri menijo, da je nastala na otoku Mljetu, drugi imajo za njegov dom Sicilijo ali Malto. Vsi pa se strinjajo, da je vrsta stara \xc5\xbee ve\xc4\x8d stoletij. Portreti kraljevskih osebnosti s psi\xc4\x8dki v naro\xc4\x8dju ka\xc5\xbeejo, da se se njegova zunanjost ni veliko spremenila. Malte\xc5\xbeanu se nikoli ni bilo treba pre\xc5\xbeivljati z delom, evropsko plemstvo ga je redilo za dru\xc5\xbebo. V Veliko Britanijo je pri\xc5\xa1el prvi primerek med vladavino Henrika VIII. Tu je bil malte\xc5\xbean zelo priljubljen vse do konca 19. stoletja. Takrat so pripeljali z vzhoda pritlikave pasme, ki so malte\xc5\xbeana zasen\xc4\x8dile. Nikoli pa ni bil v nevarnosti, da bi izumrl, in danes je zelo znan v Veliki Britaniji ter Zdru\xc5\xbeenih dr\xc5\xbeavah Amerike.\n_START_SECTION_\nNarava in potrebe pasme\n_START_PARAGRAPH_\nDolgo dlako je treba vsak dan skrbno negovati in psa pogosto kopati. Rad ima veliko gibanja, ne smemo pa ga voditi ven v ostrem mrazu ali nalivih, saj bi lahko dobil plju\xc4\x8dnico.\n_START_SECTION_\nOpis\n_START_PARAGRAPH_\nSamci so visoki 21\xe2\x80\x9325\xc2\xa0cm, samice pa 20\xe2\x80\x9323\xc2\xa0cm. Te\xc5\xbeek je 3\xe2\x80\x934\xc2\xa0kg. Glavo ima srednje veliko z izrazitim \xc4\x8delom. Smr\xc4\x8dek je \xc4\x8drn. Uhlja sta dolga in vise\xc4\x8da, bujno prekrita z dlako. O\xc4\x8di so temnorjave in ovalne. Rep se zvija nad hrbet in je bujno odlakan. Dlaka je bela, ravna, dolga in svilena. Trup je zbit in kratek, hrbet je raven.'